Az operatív törzs, miután értékelte az Európában és Közép-Európában zajló fertőzések egyre növekvő számát, felhívással fordul a kórházak vezetőihez – olvasható a koronavírusról szóló kormányzati oldalon.

A Pintér Sándor belügyminiszter és Kásler Miklós, az emberi erőforrások minisztere által jegyzett felhívásban arra kérték a kórházak vezetőit, hogy „az egészségügyi és műszaki-gazdasági dolgozók a járványhelyzet idejére szüneteltessék vagy halasszák későbbi időpontra külföldi utazásaikat saját maguk, családjuk és a betegek élete, biztonsága és egészsége érdekében”.

Arra kérjük a kórházigazgatókat, hogy hívják fel a dolgozóik figyelmét, hogy egészségük megőrzése nemzetbiztonsági érdek, hiszen a betegbiztonság és az egészségügyi ellátás biztosításához kiemelten fontosnak tartjuk az egészségügyi ellátó személyzet egészségének és munkaképességének megőrzését. Kérjük őket, hogy maradjanak most itthon, és legyenek elérhetőek!

– írták a közleményben.

Győrfi Pál, az Országos Mentőszolgálat szóvivője azt mondta vasárnap este az M1-en, hogy az OMSZ minden megyében és Budapesten is plusz kocsikat állított szolgálatba, hogy „biztosítsák a koronavírus-fertőzés gyanúja miatti kórházba szállításokat”.

A koronavírus legújabb, Magyarországot is érintő fejleményeit ebben a cikkünkben foglaltuk össze.